# Въвеждане на забрана за стопански и любителски риболов на европейска речна змиорка във водите на територията на Република България и в българската акватория на Черно море - Уведомление за стартиране на производство по издаване на общ административен акт на министъра на земеделието

Европейската речна змиорка е вид, включен в Червената книга на Република България, в категория „*застрашен вид*“, в Световния Червен списък, като „*критично застрашен вид*“, а от 2009 година е обект на контрол от Конвенцията по международна търговия със застрашени видове от дивата фауна и флора (CITES).

Числеността на европейската речна змиорка през последните 50 години е спаднала драстично с около 90%, като съвременният ѝ статус достига едва 10% от предишното състояние и продължава да намалява. Международния съвет за изследване на моретата (ICES) посочва за европейската змиорка, че запасите ѝ са извън безопасните биологически равнища, настоящите риболовни дейности не са устойчиви и предлага преустановяване на улова.

На територията на България екземпляри от вида най-често са улавяни в долните течения на реките и в стоящи водоеми. В миналото се е срещал в реките Дунав, Марица Тунджа, Камчия и повечето от крайморските езера. Сега е рядък вид, като сведения за разпространението му има за реките Места, Въча, Арда, Велека, Дунав и Марица, Варненско и Бургаско езеро, и Черно море, но навсякъде са улавяни случайно само единични екземпляри.

С цел определяне на допълнителни мерки за опазване на европейската речна змиорка, на основание чл. 66 и следващите от Административнопроцесуалния кодекс, Ви уведомявам за стартиране на производство по издаване на общ административен акт за въвеждане на забрана за извършване на риболова ѝ във водите на територията на Република България, включително и в българската акватория на Черно море, за период от 5 години, на основание чл. 30, ал. 5 от Закона за рибарството и аквакултурите.

Уведомявам Ви, че може да участвате в производството, като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до дирекция „Обща политика в областта на рибарството” в Министерство на земеделието, на електронен адрес: [opor@mzh.government.bg](mailto:opor@mzh.government.bg)

# gerb_37mm

РЕПУБЛИКА БЪЛГАРИЯ

**Заместник-министър на земеделието**

**93-2329/02.06.2022 г. ОДОБРЯВАМ:**



**ДО**

**МИНИСТЪРА НА ЗЕМЕДЕЛИЕТО**

**Д-Р ИВАН ИВАНОВ**

**Д О К Л А Д**

**от Стефан Бурджев – заместник-министър на земеделието**

**Относно**: Проект на заповед за въвеждане на забрана за извършване на риболов на европейска речна змиорка (*Anguilla аnguilla*)

**УВАЖАЕМИ ГОСПОДИН МИНИСТЪР,**

В Министерство на земеделието (МЗм) постъпи научно становище от Национален природонаучен музей към Българска академия на науките, съдържащо мотивирано предложение за въвеждане на забрана за стопански и любителски риболов на европейска речна змиорка (*Anguilla аnguilla*) на територията на Република България за период от 5 години. Становището съдържа и препоръка за въвеждане на задължение за документиране на случаите на случаен улов на екземпляри от вида.

Европейската речна змиорка (*Anguilla аnguilla*) е вид, които обитава всички европейски речни системи от Средиземно, Северно и Балтийско море, рядко навлиза в Бяло и Баренцово море. В Черно море този вид не се среща често. Змиорката е катадромен проходен вид риба, който се размножава в морето, а до достигане на полова зрялост живее в сладки води. В Република България най-често е улавян в долните течения на реките, но е срещан и в стоящи водоеми. В миналото се е срещал в река Дунав, прилежащите блата и някои от притоците ѝ, река Камчия и повечето от крайморските езера, реките Марица и Тунджа. Сега е рядък вид, като данни за разпространението му има за реките Места, Въча, Арда, Велека, Дунав и Марица, Варненско и Бургаско езеро, и Черно море, но навсякъде са улавяни случайно само единични екземпляри.

Числеността на европейската змиорка през последните 50 години е спаднала драстично с около 90%, като съвременният ѝ статус достига едва 10% от предишното състояние и продължава да намалява. Причините за влошаване на състоянието на вида са обусловени най-вече от човешката дейност и по-конкретно: наличието на препятствия по пътя на миграцията ѝ към океана, наличието на замърсители във водите, прекомерният улов и бракониерството, изменението на климата и на температурата на водата, разрушаването на естествените местообитания и др.

Европейската речна змиорка е вид, включен в Червената книга на Република България, в категория „застрашен вид“. Включена е и в Световния Червен списък (IUCN Red List) като „критично застрашен вид“, а от 2009 година е обект на контрол от Конвенцията по международна търговия със застрашени видове от дивата фауна и флора (CITES), като видът е включен в *Приложение Б* на *Регламент (ЕО) № 338/97 на Съвета от 9 декември 1996 година относно защитата на видовете от дивата флора и фауна чрез регулиране на търговията с тях*. В рамките на CITES се въвеждат ежегодни квоти за износ на вида, като за повечето държави от ареала на разпространение те са нулеви (ЕС и трети страни), а за тези, за които са определени такива, те са съпроводени с конкретни условия и ограничения. Прилагайки изискванията на Конвенцията от 2010 г. насам, Европейският съюз приема годишно решение за режимите на международната търговия с европейска змиорка (*Anguilla anguilla*), което съдържа възможния износ, внос и реекспорт на вида. До настоящия момент са въвеждани нулеви експортни квоти за всички държави-членки, в рамките на управление на вида и се очаква тази политика да продължи поради липса на подобрение в състоянието на запасите.

На европейско ниво, с *Регламент (ЕО) № 1100/2007 на Съвета от 18 септември 2007 година относно установяване на мерки за възстановяване на запасите от европейска змиорка* е създадена рамка за опазване и устойчиво използване на запасите от европейска змиорка във водите на ЕС, включително в Средиземно море. Черно море и свързаните с него речни системи, съгласно *Решение на Комисията от 4 април 2008 г.*, не представляват естествено местообитание за вида европейска змиорка за целите на Регламент (ЕО) № 1100/2007. Научният съвет на Международния съвет за изследване на моретата (ICES) за европейската змиорка сочи, че запасите ѝ са извън безопасните биологически равнища, настоящите риболовни дейности не са устойчиви и в тази връзка предлага преустановяване на улова ѝ.

Министерство на околната среда и водите (МОСВ), като прилагащ национален орган по Регламент (ЕО) № 338/97, не е издавало разрешителни за внос или износ на *Anguilla anguilla*, но са постъпвали подобни запитвания. МОСВ е ръководило акции по задържане, настаняване във водни спасителни центрове и освобождаване в р. Дунав на европейски змиорки, задържани при опити за незаконен износ. Поради биологията си, видът не може да се размножава в изкуствени условия, а следва да бъде улавян от природата. Уловените количества в стъклена фаза обикновено се изнасят и доотглеждат до размери за консумация в страни от Азия. В рамките на ЕС многократно са задържани количества от европейска змиорка за износ към Азия, а Интерпол провежда целенасочени операции за незаконна търговия на този вид, в които е участвала и България (последната е операция Lake през 2021 г.), като за вида има разработени насоки за разузнаване и оценка на риска.

По отношение на речните басейни в Република България, които се приемат като естествени местообитания на змиорката, към момента е установена законова регулация на риболова, подпомагаща опазването на популациите и естествените местообитания на вида. Съгласно Закона за рибарството и аквакултурите (ЗРА) стопанският риболов във вътрешните водоеми на страната е изцяло забранен. Единични екземпляри змиорка в речните и стоящи водоеми могат да бъдат уловени единствено в условията на любителски риболов, като за тях се прилага минимално допустим размер за улов от 50 см, а всеки случайно уловен екземпляр с размер под 50 см трябва да се връща обратно във водата. През последните 20 години (съгласно официално докладваната информация към ЕВРОСТАТ от 2000 г. до 2019 г.) няма регистриран улов на европейска змиорка във вътрешните водоеми на България. Също така не са установени и незаконни дейности, свързани с улов на вида.

**УВАЖАЕМИ ГОСПОДИН МИНИСТЪР,**

В чл. 30, ал. 5 от ЗРА е предвидена възможност, при установяване на промени в състоянието на запасите на определени видове риби и други водни организми, застрашаващи тяхното естествено възпроизводство и стопанско значение, министърът на земеделието, съгласувано с министъра на околната среда и водите, да налага забрана върху тяхната експлоатация за определен период от време, не по-кратък от една година.

Предвид гореизложеното и с цел определяне на мерки за опазване на европейската речна змиорка, предлагам да бъде издаден общ административен акт (заповед) за въвеждане на забрана за извършването на риболова ѝ във водите на територията на Република България, включително и в българската акватория на Черно море, за период от 5 години, на основание чл. 30, ал. 5 от ЗРА. Проектът на административен акт е съгласуван от министъра на околната среда и водите с писмо с рег. № 92-149/25.05.2022 г.

Моля за Вашето одобрение, да бъде стартирана процедура по чл. 66 и следващите от Административнопроцесуалния кодекс за издаване на общ административен акт, като проектът на заповед бъде оповестен за публично обсъждане на интернет страницата на МЗм, с цел осигуряване на възможност за информиране на всички заинтересовани лица.

**ПРИЛОЖЕНИЯ:**

1. Научно становище от Национален природонаучен музей към Българска академия на науките.

2. Писмо рег. № 92-149/25.05.2022 г. от министъра на околната среда и водите.

3. Проект на заповед.

**С уважение,**





РЕПУБЛИКА БЪЛГАРИЯ

Министър на земеделието

**ПРОЕКТ**

**З А П О В Е Д**



На основание чл. 30, ал. 5 от Закона за рибарството и аквакултурите (ЗРА), чл. 3, ал. 1 и чл. 5, ал. 2 от Устройствения правилник на Министерство на земеделието, храните и горите (обн. ДВ. бр. 82 от 18.10.2019 г.) във връзка със съгласувателно писмо с изх. № 04-04-1386/25.05.2022 г. на Министерство на околната среда и водите, одобрен доклад с рег. № *………………/……………*2022 г. на Стефан Бурджев, заместник-министър на земеделието и необходимост от прилагане на мерки за опазване на европейската речна змиорка,

**Н А Р Е Ж Д А М:**

1. Забранява се стопанският и любителският риболов на европейска речна змиорка (*Anguilla аnguilla*) във водите на територията на Република България и в българската акватория на Черно море.
2. Забраната се въвежда за срок от 5 (пет) години, считано от датата на издаване на настоящата заповед.
3. При случаен улов на екземпляри от змиорка, същите следва да се връщат незабавно във водния басейн, от който са уловени, независимо от тяхното състояние.
4. Капитаните на риболовни кораби са длъжни да вписват в риболовния дневник всеки случаен улов на змиорка, като записът съдържа информация за теглото и размера на всяка уловена змиорка поотделно.
5. При извършване на любителски риболов се записва информация за всеки случаен улов на змиорка по реда на чл. 24, ал. 1, т. 3 от ЗРА.
6. За срока на действие на настоящата заповед се забранява пренасянето, съхранението, превозването, предлагането и продажбата на змиорки, уловени във водите на територията на Република България или в българската акватория на Черно море.

Заповедта не се отнася за съхранение, пренасяне, превозване, предлагане и продажба на змиорки в страната, отгледани в обекти по чл. 3, ал. 1, т. 3 от ЗРА, за които има регистрация съгласно чл. 25 от ЗРА.

Международната търговия на змиорки със страни извън Европейския съюз (в т.ч. прехвърляне на собственост в търговска сделка, дарение/замяна, движение, внос, износ и реекспорт от Европейския съюз) се регулира съгласно Регламент (ЕО) № 338/97 на Съвета от 9 декември 1996 година относно защитата на видовете от дивата флора и фауна чрез регулиране на търговията с тях (OB, L 61 от 3 март 1997 г.), като в т.ч. се включват и отгледаните в обекти по чл. 3, ал. 1, т. 3 от ЗРА, за които има регистрация съгласно чл. 25 от ЗРА.

Заповедта не се отнася за улов, без право на задържане, с научно-изследователски цели, в случаите, в които лицето притежава валидно разрешително за улов на европейска речна змиорка, издадено по реда на чл. 40, ал. 2 от Закона за рибарството и аквакултурите. Уловените екземпляри се връщат във водния басейн, от който са уловени.

Заповедта подлежи на обжалване по реда на Административнопроцесуалния кодекс в едномесечен срок от съобщението за издаването ѝ или в 14-дневен срок от отделните съобщения до лицата, участвали в производството пред административния орган.

Заповедта да се публикува на електронните страници на Министерството на земеделието и Изпълнителна агенция по рибарство и аквакултури.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

Заповедта да се връчи на съответните длъжностни лица за сведение и изпълнение.

